Document ID: /fineweb-2-swissfilter-quality_10-filterrobots/filtered/02819.jsonl.gz/5

Mise danas:
Danas, 14. 05. 2023. misa je i proslava Majčina dana samo u BASELU.
Misu ćemo slaviti za sve Bleiburške žrtve
Nema mise u Liestalu.
Misna čitanja:
Prvo čitanje: Dj 8, 5-8.14-17
Polagahu ruke na njih i oni primahu Duha Svetoga.
Čitanje Djela apostolskih
U one dane: Filip siđe u grad samarijski i stade im propovijedati Krista. Mnoštvo je jednodušno prihvaćalo što je Filip govorio slušajući ga i gledajući znamenja koja je činio. Doista, iz mnogih su opsjednutih izlazili nečisti duhovi vičući iza glasa, a ozdravljali su i mnogi uzeti i hromi. Nasta tako velika radost u onome gradu.
Kad su apostoli u Jeruzalemu čuli da je Samarija prigrlila riječ Božju, poslaše k njima Petra i Ivana. Oni siđoše i pomoliše se za njih da bi primili Duha Svetoga. Jer još ni na koga od njih ne bijaše sišao; bijahu samo kršteni u ime Gospodina Isusa. Tada polagahu ruke na njih i oni primahu Duha Svetoga.
Riječ Gospodnja.
Otpjevni psalam: Ps 66, 1-3a.4-7a.16.20
Pripjev: Kliči Bogu, sva zemljo. youtu.be/k7vZENAi7ZE
Kliči Bogu, sva zemljo,
opjevaj slavu imena njegova,
podaj mu hvalu dostojnu.
Recite Bogu: »Kako su potresna djela tvoja!«
»Sva zemlja nek ti se klanja i nek ti pjeva,
neka pjeva tvom imenu!«
Dođite i gledajte djela Božja:
čuda učini među sinovima ljudskim.
On pretvori more u zemlju suhu
te rijeku pregaziše.
Stoga se njemu radujmo!
Dovijeka vlada jakošću svojom.
Dođite, počujte, svi koji se Boga bojite,
pripovjedit ću što učini duši mojoj!
Blagoslovljen Bog koji mi molitvu ne odbi,
naklonosti ne odvrati od mene!
Drugo čitanje: 1 Pt 3, 15-18
Ubijen doduše u tijelu, ali oživljen u duhu.
Čitanje Prve poslanice svetoga Petra apostola
Ljubljeni: Gospodin – Krist neka vam bude svet, u srcima vašim, te budite uvijek spremni na odgovor svakomu koji od vas zatraži obrazloženje nade koja je u vama, ali blago i s poštovanjem, dobre savjesti da oni koji ozloglašuju vaš dobar život u Kristu, upravo onim budu postiđeni za što vas potvaraju. Ta uspješnije je trpjeti, ako je to Božja volja, čineći dobro, nego čineći zlo. Doista, i Krist jednom za grijehe umrije, pravedan za nepravedne, da vas privede k Bogu – ubijen doduše u tijelu, ali oživljen u duhu.
Riječ Gospodnja.
Evanđelje: Iv 14, 15-21
Ja ću moliti Oca i on će vam dati drugoga Branitelja.
Čitanje svetog Evanđelja po Ivanu
U ono vrijeme: Reče Isus svojim učenicima: »Ako me ljubite, zapovijedi ćete moje čuvati. I ja ću moliti Oca i on će vam dati drugoga Branitelja da bude s vama zauvijek: Duha Istine, kojega svijet ne može primiti jer ga ne vidi i ne poznaje. Vi ga poznajete jer kod vas ostaje i u vama je. Neću vas ostaviti kao siročad; doći ću k vama. Još malo i svijet me više neće vidjeti, no vi ćete me vidjeti jer ja živim i vi ćete živjeti. U onaj ćete dan spoznati da sam ja u Ocu svom i vi u meni i ja u vama. Tko ima moje zapovijedi i čuva ih, taj me ljubi; a tko mene ljubi, njega će ljubiti Otac moj, i ja ću ljubiti njega i njemu se očitovati.«
Riječ Gospodnja.
Duhovna misao
Tamo gdje stigne Evanđelje, cvate život; baš kao što se suho tlo, natopljeno kišom, odmah zazeleni. „Ljubljeni: Gospodin – Krist neka vam bude svet, u srcima vašim, te budite uvijek spremni na odgovor svakomu koji od vas zatraži obrazloženje nade koja je u vama, ali blago i s poštovanjem, dobre savjesti da oni koji ozloglašuju vaš dobar život u Kristu, upravo onim budu postiđeni za što vas potvaraju (optužuju). Ta uspješnije je trpjeti, ako je to Božja volja, čineći dobro, nego čineći zlo.“ (današnje Drugo čitanje),
Draga braćo i sestre!
U knjizi Djela apostolskih izvješćuje se da se Evanđelje širilo, stiglo u pogansku Samariju, gdje Filip propovijeda Krista, odnosno Evanđelje. Mnoštvo je jednodušno prihvaćalo što je Filip govorio slušajući ga i gledajući znamenja koja je činio. Doista, iz mnogih su opsjednutih izlazili nečisti duhovi vičući iza glasa, a ozdravljali su i mnogi uzeti i hromi. Nasta tako velika radost u onome gradu. Kad su apostoli u Jeruzalemu čuli da je Samarija prigrlila riječ Božju, poslaše k njima Petra i Ivana. Oni siđoše i pomoliše se za njih da bi primili Duha Svetoga. Jer još ni na koga od njih ne bijaše sišao; bijahu samo kršteni u ime Gospodina Isusa. Tada polagahu ruke na njih i oni primahu Duha Svetoga. - (usp. s Prvim čitanjem). "Nasta tako velika radost u onome gradu". Tamo gdje stigne i bude prihvaćeno i zaživljeno Evanđelje, cvate život; baš kao što se suho tlo, natopljeno kišom, odmah zazeleni.
‘Gospe, što znači ono što sam ja vidjela u molitvi? Onaj cvijet?’
- Jedna od vidjelica Gospe u Međugorju, Marija Pavlović, je ispričala: „Za vrijeme molitve vidjela sam kao u slici tri puta jedan cvijet.
- Prvi put je bio divan, svjež, pun boja. Radovala sam se.
- Zatim sam vijdela kako je taj cvijet zatvoren, uvenuo i izgubio svoju ljepotu. Bila sam žalosna.
- Onda sam vidjela kako jedna kapljica vode pada u uvenuli cvijet i on se ponovno otvori.
Ponovno sam ga ugledala u svoj njegovoj prvotnoj svježini i ljepoti.
Ja sam pokušala shvatiti što bi ta slika za mene mogla značiti, ali nisam mogla razumjeti. Odlučila sam stoga pitati Gospu za vrijeme jednog ukazanja. Rekla sam joj: ‘Gospe moja, što znači ono što sam ja vidjela u molitvi? Što znači onaj cvijet?’
Gospa se nasmijala i rekla: „Vaše srce je kao cvijet.
- Svako je srce divno, puno ljepote. Ali kad dođe grijeh, vaše srce uvene, ljepote nestane.
- Ona kapljica koja je pala na cvijet i oživjela ga, znak je ispovijedi.
- Vi, kad ste u grijehu, ne možete pomoći sami sebi, nego pomoć mora doći izvana,’“
Ispovijed je kao ona kapljica vode koja pada u uveli cvijet i ponovno ga oživljava.
Draga braćo i sestre, tako je i s Božjom riječju. Kad Božja riječ padne u naše srce, kad ju srcem primimo, ono procvjeta. Srce je pravo mjesto za Božju riječ. Zato je, iznad svega, potrebno čuvati svoje srce, jer iz srca izvire život. Ono što nosiš u svom srcu, to ODREĐUJE PUT TVOGA ŽIVOTA. Kada se Božja riječ nastani u tvome srcu, ona ima ozdraviteljsku snagu.
Ozdraviteljska snaga Evanđelja
Čitajući današnji ulomak iz Djela apostolskih, nekako se spontano sjetimo ozdraviteljske snage Evanđelja, koje je tijekom stoljećâ, poput blagotvorne rijeke, "natapalo" mnoge duše i narode. Tako su pojedini veliki sveci i svetice donijeli nadu i mir čitavim gradovima, odnosno državama. Budući da smo u Švicarskoj, spomenut ću ovdje Bruder Klausa, odnosno Niklausa von Flüe (1417–1487) koji se 1467. godine povukao u pustnjački život, u post i molitvu. Gotovo 20 godina živio je ne uzimajući nikakve hrane osim svete pričesti. Njegovo je temeljno držanje bilo izrečeno u molitvi koju predaja naziva kao molitvu brata Klausa, a koja glasi ovako:
„Moj Gospodine i moj Bože, uzmi sve od mene, što mi je zapreka prema Tebi!
Moj Gospodine i moj Bože, daj mi sve ono što mi pomaže da dođem k Tebi!
Moj Gospodine i moj Bože, uzmi me od mene i daj da budem posve Tvoj!“
Bruder Klaus je živeći Evanđelje i liječeći Evanđeljem ljudske tjelesne i duševne bolesti uspio izmiriti zaraćene švicarske kantone. Triput je napuštao pustinjački život da bi posredovao za mir svoje domovine. Svaki put mu je pošlo za rukom spasiti mir, te otkloniti rat. Omiljen zbog svoje mudrosti i svetosti, savjetnik mnogih državnika i svećenika, stekao je časni naslov „otac domovine“ i ujedinitelj Švicarske, štovan jednako i od katolika i od protestanata.
Ostaje nam razmisliti kako bi bilo dobro i lijepo živjeti po Evanđelju. Sve bi bilo drugačije i ljepše. Ozdravili bismo i dušom i tijelom...
Lijek koji pomlađuje
Jedne nedjelje svećenik je propovijedao: „Dragi vjernici, pronađen je lijek izvanrednih učinaka: pomlađuje, produljuje život i čini život zauvijek sretnim.“ Ako i vi želite naručiti ovaj lijek - možete. Svi su jednoglasno odgovorili: „Svi mi želimo kupiti taj lijek i ne pitamo za cijenu. Nije važno koliko košta? Tada im je svećenik rekao: Poslije mise sačekajte me ispred crkve. Donijet ću vam prospekt. Svi možete sebi naručiti taj čudotvorni lijek. Nitko nije otišao kući. Svi su čekali ispred crkve. Svećenik je ubrzo došao. Svima je podijelio prospekte govoreći im: „Ne otvarajte ih dok ne dođete kućama!“ Svi su žurili kućama da što prije otvore prospekte i naruče lijek koji pomlađuje, produljuje život i čini život zauvijek sretnim. Kada su otvorili prospekte - imali su što vidjeti. Na lijepo ukrašenom papiru bile su ispisane Božje zapovijedi:
DESET BOŽJIH ZAPOVIJEDI
1. Ja sam Gospodin Bog tvoj, nemoj imati drugih bogova uz mene.
2. Ne izusti imena Gospodina Boga svoga uzalud.
3. Spomeni se da svetkuješ dan Gospodnji.
4. Poštuj oca i majku da dugo živiš i dobro ti bude na zemlji.
5. Ne ubij.
6. Ne sagriješi bludno.
7. Ne ukradi.
8. Ne reci lažna svjedočanstva.
9. Ne poželi tuđeg ženidbenog druga.
10. Ne poželi nikakve tuđe stvari.
- Na kraju su još stajale dvije rečenice: «O da danas glas Gospodnji poslušate, ne budite srca tvrda!“ (Ps 95) https://youtu.be/-d352uZ6XJo i „Ludo Božje“ mudrije je od ljudi, i „slabo Božje“ jače je od ljudi!“ (1 Kor 1,25).
Vjernici su odmah razumjeli što im je njihov svećenik želio reći. Dopustili su da se Božje riječi i Božje zapvojedi nastane u njihovim srcima. Lijek je počeo djelovati. Pokrenula se u njihovim srcima ljubav prema Bogu i ljubav prema čovjeku. U svojim dušama svi su doživjeli da su mlađi, sretniji i da im je sada život puno ljepši...
Nemoguće je govoriti da ljubimo Boga ili da ga poznajemo, ako ne živimo po njegovim zapovijedima.
U današnjem Evanđelju Isus kaže svojim učenicima:»Ako me ljubite, zapovijedi ćete moje čuvati. I ja ću moliti Oca i on će vam dati drugoga Branitelja da bude s vama zauvijek…»
Da bismo razumjeli i nastavak Isusovih riječi u kojima govori o Duhu Svetomu – Branitelju, (grčki: Parakletos) opet se moramo prisjetiti nečega što je Isus prethodno rekao svojim učenicima. Rekao im je da će moliti Oca i on će im dati drugoga Branitelja – Duha Istine koji će zauvijek ostati s njima (usp. Iv 14,16-17). A sada im otkriva što će Duh Sveti u njima činiti. Poučavat će ih u svemu i dozivati im u pamet sve što je on govorio, a sve što je Isus govorio, čuo je od Oca. To znači da Duh Sveti neće donijeti nikakvu dodatnu objavu, nego će Isusove učenike dovoditi do razumijevanja njegovih riječi.
Upravo je dar Duha Svetoga jedina sigurnost da će učenici moći ispuniti poslanje koje primaju od Isusa i ostati mu vjerni do kraja, makar će se uvijek iznova suočavati sa svojim slabostima. Stoga Isus na kraju nešto i traži od svojih učenika: »Tko ima moje zapovijedi i čuva ih, taj me ljubi; a tko mene ljubi, njega će ljubiti Otac moj, i ja ću ljubiti njega i njemu se očitovati«.
Čuvanje zapovijedi će biti dokaz da ga ljube. Doista, makar ljubav prethodi zapovijedima, nemoguće je govoriti da ljubimo Boga ili da ga poznajemo, ako ne živimo po njegovim zapovijedima. Duh Sveti čini da se u nama rađa Isus Krist, da u nama raste, i da On, Sin Očev, postane život naš (Kol 3, 4). Na taj način otvara se čovjeku mogućnost da krene putem koji ga dovodi do Oca (usp. Iv 15,6), da bi na kraju ‘Bog bio sve u svima’ (1 Kor 15,28).
Najljepše je ljubiti Isusa Krista i svaki dan doživljavati kako nam se sam Isus i njegov Otac očituju po svojoj riječi, svetoj misi i drugim sakramentima, dolaze k nama i nastanjuju se u nama po svome Svetom Duhu.
Povjerimo našu Misijsku zajednicu, a opet posebno sve ovogodišnje prvopričesnike koji su jučer primili Prvu pričest i majke koje danas slave Majčin dan, zagovoru Presvete Marije kako bi svatko mogao ponovno pronaći radost života po Evanđelju i radost života djece Božje. Majkama čestitam Mačin dan, a prvopričesnicima i njihovim roditeljima Prvu pričest. Amen.
(Prekrasna molitva koju je molio sv. Padre Pijo)
Bilo bi lijepo ovu molitvu češće moliti
- Ostani sa mnom, Gospodine, jer mi je potrebna Tvoja prisutnost da Te ne bih zaboravio. Ti znaš kako mi je lako napustiti Te.
- Ostani sa mnom, Gospodine, zato što sam slab i trebam Tvoju snagu da ne padam tako često.
- Ostani sa mnom, Gospodine, jer Ti si moj život i bez Tebe gubim svoj žar.
- Ostani sa mnom, Gospodine, jer Ti si moje svjetlo i bez Tebe sam u tami.
- Ostani sa mnom, Gospodine, da mi pokažeš svoju volju.
- Ostani sa mnom, Gospodine, da čujem Tvoj glas i slijedim Te.
- Ostani sa mnom, Gospodine, jer Te želim mnogo voljeti i biti uvijek u Tvojoj blizini.
- Ostani sa mnom, Gospodine, ako želiš da Ti budem vjeran.
- Ostani sa mnom, Gospodine, jer iako je moja duša siromašna, želim da za Tebe bude mjesto utjehe, utočište Ljubavi.
- Ostani sa mnom, Isuse, jer kasno je i dan se privodi kraju, a život prolazi… smrt, sud i vječnost približavaju se. Potrebno mi je još snage da ne posustanem na putu i zato Te trebam. Kasno je i smrt je sve bliža. Plašim se tame, iskušenja, suhoća, križa, žalosti. O, kako te trebam, moj Isuse, u ovoj noći progonstva!
- Ostani sa mnom, Isuse, u životu i svim opasnostima, trebam Te. Dopusti da Te prepoznam poput Tvojih učenika u lomljenju kruha, tako da sv. Misa bude svjetlo koje razgoni mrak, snaga koja me jača, jedina radost moga srca.
- Ostani sa mnom, Gospodine, jer u času svoje smrti želim ostati sjedinjen s Tobom, ako ne po pričesti, tada barem po milosti i ljubavi.
- Ostani sa mnom, Isuse, ne tražim božansku utjehu, jer je ne zaslužujem, već Tvoju prisutnost, o da, to Te molim!
- Ostani sa mnom, Gospodine, jer samo Tebe tražim. Tvoju ljubav, Tvoju milost, Tvoje srce, Tvoj Duh, jer Te volim i ne tražim drugu nagradu osim da te volim sve više i više.
U čvrstoj ljubavi voljet ću Te svim svojim srcem dok sam na zemlji i nastavit ću Te voljeti savršeno u vječnosti.